google/wiki40b huggingface dataset:
Pistolgrep

Pistolgrep er den delen av et skytevåpen, hvor skytteren griper og holder med skytehånden. Pistolgrepet er plassert slik at pekefinger lett skal kunne flyttes mellom å ligge innenfor eller utenfor våpenets avtrekkerbøyle for å betjene avtrekket, mens våpenet holdes med de resterende fingrene. Våpenets sikring er ofte plassert ved pistolgrepet, gjerne tilgjengelig for tommelfingeren.
Et pistolgrep kan være laget av tre, laminert treverk, metall eller kunststoffer som nylon og glassfiberarmert plast, gjerne med en gummiert overflate for bedre grep. Grepet kan ha nettskjæring eller annen overflate for bedre grep. 
Pistoler og revolvere har som regel bare pistolgrepet for å holde våpenet, og mangler slik sett de øvrige delene av et skjefte som kan finnes på langvåpen (for eksempel forskjefte og skulderkolbe). På norsk brukes også skjefte noen ganger for å referere til pistolgrepet på håndvåpen (pistoler og revolvere). For eksempel kalles grepsplater for pistoler og revolvere ofte for skjefteplater.
På et rifle- og haglegevær vil pistolgrepet vanligvis være del av kolben, altså den bakre delen av skjeftet. En rekke rifler og hagler har rett kolbehals, også kalt semi-pistolgrep. Fram til midten av 1800-tallet var det også vanlig å ha en enkelt sylindeformet pistolgrep som forbandt kolben med resten av skjeftet. Denne formen for skjefting er vanlig på flintlås-musketter og brukes fortsatt på enkelte hagler, og kalles da «rett skjefte» eller «engelsk skjefte».
Da håndtaket som et pistolgrep gir er hensiktsmessig for stødig og trygg håndtering av et våpen har pistolgrepet også blitt kopiert til en rekke verktøy. Boremaskin og sag er eksempler, men også limpistol og spikerpistol.
Havila Holding

Havila Holding AS er et holdingselskap lokalisert i Fosnavåg på Sunnmøre som mellom annet investerer i shipping, fiskeri, verftsindustri og eiendom. Gjennom sine datterselskap er Havila Holding AS største eier i mellom annet Havila Shipping, Havyard Group og Fjord1. Selskapet er også eier av rederiet Havila Kystruten AS.
Administrerende direktør er Per Sævik som også eier 10 prosent av selskapet gjennom Pison AS. Resten av aksjene er likt fordelt mellom barna Njål Sævik (Emini Invest AS), Vegard Sævik (Innidimman AS) og Hege Sævik Rabben (HSR Invest AS).
Tommaso Tittoni

Bakgrunn

Tommaso Tittonis far var bonde i La Manziana og deltok i forsvaret av den italienske republikken under Garibaldi i 1849. 
Tittoni fikk sin utdannelse først i Napoli, deretter i Oxford og Liège.

Politiker

Tommaso Tittoni var medlem av deputertkammeret for Civitavecchia fra 1886 til 1887 og ble i 1902 han innvalgt som senator. 
Tittoni var utenriksminister under Giovanni Giolitti i 1903 og prøvde å forbedre forholdene til både Østerrike og Frankrike. Frankrikes President Loubet besøkte Roma mens Tittoni var utenriksminister. Etter Giolitti-regjeringens avgang i 1905 ble Tittoni statsminister fra 12. til 27. mars 1905. 
Da Alessandro Fortis dannet regjering i 1906 ble Tittoni på nytt utenriksminister. Tittonis forslag om å redusere toll på spanske viner gjennom en handelsavtale med Spania, ble meget dårlig mottatt av landbruket og førte til regjeringens fall 24. desember 1906. 
Tittoni var i 1906 ambassadør i London og deretter på ny utenriksminister i Giolittis tredje regjering fra 1906 til denne falt i 1909. I  1908 måtte han håndtere den vanskelige politiske situasjon som oppsto under Østerrikes invasjon i Bosnia-Hercegovina. Tittoni var ambassadør i Paris fra 1910 til 1916. 
I 1919 ble han på nytt utenriksminister, denne gang i Francesco Saverio Nittis regjering. Han ble samtidig leder av Italias forhandlingsdelegasjon under fredskonferansen i Paris. I november samme år ble han tvunget til å gå av som utenriksminister på grunn av sin helsetilstand. 
Tittoni ble valgt til senatspresident i desember 1919 til han gikk av i 1929. 
Tommasi Tittoni mottok Annunziataordenen i 1925.
Aegus (Gnaphaegus) horridus

Utseende

En ganske liten til middelsstor (ca. 18 millimeter), avlang, matt brun hjortebille. Kroppen, særlig forkroppen, er tett kledt med lyst brunlige, matte skjell. Hannens kjever er forstørrede, sigdformede, med tann nær spissen, hodet litt utvidet foran fasettøynene. Pronotum er nesten rektangulært med noe innbuede sidekanter. Langs kanten har pronotum er brem av fløyelsaktige, brune hår. Hele kroppen er tett kledt med ganske korte, oppstående hår. Hunnen ligner hannen bortsett fra at kjevene ikke er forstørrede og hårkledningen er mindre påfallende.

Levevis

Som de fleste andre hjortebiller lever larvene i morken, død ved.

Utbredelse

Arten er utbredt i på Filippinene (Luzon).
Rayleigh-Jeans' strålingslov

Rayleigh-Jeans' strålingslov er en formel for den spektrale energitettheten til sort stråling og spilte historisk en viktig rolle i utforskningen av dens egenskaper. Den ble først foreslått i 1900 av Lord Rayleigh, men antok sin endelig form etter en korreksjon gjort av James Jeans i 1905. Den ble samme året også funnet av Einstein, men var allerede blitt vist å være et spesialtilfelle av den generelle strålingsloven til Max Planck.
Formelen til Rayleigh og Jeans var den første som var utledet ved betraktninger rundt strålingsfeltet alene. Fordi dette feltet består av elektromagnetiske bølger, kunne de beregne antall frihetsgrader i strålingen. Med kjennskap til den termiske energien for hver frihetsgrad fra klassisk fysikk, kunne de dermed finne den termiske energitettheten.

Den ultrafiolette katastrofen

Den totale energitettheten er gitt ved den spektrale fordelingen integrert over alle frekvenser. Med loven til Rayleigh og Jeans vil dette integrale divergere når frekvensene blir svært høye, det vil si når energitettheten blir uendelig stor. Dét er fysikalsk umulig, noe som både var påpekt av disse to forfatterne og av Einstein i deres arbeider av 1905. Strålingsformelen til Planck hadde opplagt ikke dette problemet og var i overensstemmelse med Stefan-Boltzmanns lov. Jeans mente i lengre tid at dette ikke var noe problem, ettersom strålingen ved høye frekvenser ville trenge veldig lang tid for å komme i termisk likevekt med omgivelsene, og derfor ikke ville bidra til energitettheten ved normale forhold.
Men det ble snart klart at dette problemet i stedet viste at klassisk fysikk ikke kan brukes til å forklare egenskapene ved den sorte strålingen. Til dét trenger man en kvanteteori, noe Plancks strålingslov var det første eksempelet på. At divergensen opptrådte ved høye frekvenser, det vil si at den skyldtes ultrafiolett stråling, fikk den østerrikske fysiker Paul Ehrenfest til å kalle problemet for den ultrafiolette katastrofen. Fremdeles brukes dette navnet på lignende divergenser som opptrer ved meget høye energier i moderne kvantefeltteori.
Pumbedita

Pumbedita (eller Pumbeditha, Pumpedita, eller Pumbedisa; פומבדיתא) var en by i det gamle Babylonia, nær den moderne by Fallujah i Irak.
Byen hadde en stor jødisk befolkning, og kjent for sitt talmudiske akademi. De lærde der, sammen med de jødiske lærde i byene Sura og Nehardea, stod bak den babylonske Talmud. Akademiet ble grunnlagt av Judah ben Ezekiel sent på 200-tallet. På 1000-tallet ble akademiet flyttet til Bagdad.
Benjamin av Tudela, som reiste i Babylonia i 1170, skrev at det den gang bodde ca 3000 jøder i byen. Kanskje er dette en overdrivelse. Men det bestrides ikke at det fantes en jødisk menighet her på den tid.
Fornebu-ulykken

Ulykkesforløp

Rute SK370 var kveldsruten fra Oslo lufthavn Fornebu til Alta lufthavn, med mellomlanding på Tromsø lufthavn, Langnes. Klokken 2318 fikk mannskapet tillatelse fra kontrolltårnet til å ta av på rullebane 24 på Fornebu. Aksellerasjonen foregikk uten problemer og flyet roterte ved VR, 125 knop / 232 km/t, hastigheten hvor nesen på flyet løftes opp fra rullebanen. I samme øyeblikk ble varselsystemet for steiling (stall) aktivert og til tross for at hastigheten på flyet hadde økt til 140 knop / 259 km/t valgte piloten å avbryte avgangen.
De resterende 1100 metrene av rullebanen var ikke tilstrekkelig til å stoppe flyet, samtidig som reverseringen ikke klarte å iverksettes fullt ut. Dermed kjørte flyet til slutt ut av rullebanen og ut på den islagte Oslofjorden. Flyet stoppet på isen om lag 20 meter fra strandbredden og full evakuering av passasjerene ble iverksatt av mannskapet. Alle ombord på flyet kom seg ut før det 20 minutter senere gikk igjennom isen og sank på 10 meters dyp.
I ettertid kom det frem av undersøkelsene at flyet de siste dagene før ulykken hadde vært plaget av en rekke advarsler om stall. Årsaken var feil ved flyets Stall Warning Transducer som er en del av systemet som varsler om at flyet kan steile. LN-RLM ble hevet noen dager etter ulykken, men var så korrodert at den ikke lot seg reparere og ble til slutt kondemnert. Deler av flyet ble siden brukt i diverse flyundervisning. Cockpitens midtkonsoll er nå i bruk i flysimulatoren på SAS-Museet.
The Killesberg Tapes

«Embryo»

Sangen «Embryo» ble i likhet med «Point Me at the Sky», ikke utgitt annet enn på samlealbum. «Embryo» kom ut på Works i 1983, og «Point Me at the Sky» ble utgitt på The Early Singles i 1997. Et embryo er et foster som er under utvikling. Babylyder i soloen på låten kommer fra dette. Dette vises ved 4:49-4:54 og 6:07-6:16 på bootleggen.
Tvangsmidler i psykisk helsevern

Omfang av tvangsmiddelbruk i Norge

Tall fra kontrollkommisjonenes årsmeldinger viser en generell økning i tvangsmiddelbruk på 12,5 % i perioden 2007-2009 (nominelle tall). Dette til tross for myndighetenes sterke satsing på å få ned tvangsmiddelbruken. Andel tvangsvedtak gir en gjennomsnittlig rate på 127,1 per 100.000 voksne innbyggere i treårsperioden. Bruk av mekaniske tvangsmidler, belter, reimer og spesialklær viste en jevn økning i hele treårsperioden. Korttidsvirkende legemidler og isolasjon som tvangsmiddel viste en økning i hele treårsperioden. Anvendelse av fastholding som tvangsmiddel økte fra 2007 til 2009, med en topp i 2008. Helse Sør-Øst RHF skiller seg ut som den helseregionen som har mest bruk av tvangsmidler i forhold til befolkningstall i opptaksområdet og nivået er generelt dobbelt så høyt som i de andre tre helseregionene .
Blåbærhakevikler

Utseende

En liten (vingespenn 9-12 millimeter), brunspraglete vikler. Forvingen er brun med to lyst gråbrune tverrbånd. Ved framkanten ut mot vingespissen er det 4-5 små, hvite flekker. Bakvingen er brun.

Levevis

Larvene lever helst på blåbær (Vaccinium myrtillus) og blokkebær (Vaccinium uliginosum), men kan også spise ulike andre busker. De voksne viklerne flyr i mai-juni.

Utbredelse

Den er utbredt i Mellom- og Nord-Europa og forekommer også i det nordlige Asia og Nord-Amerika.
I Norge er den utbredt nord til Hordaland.
Fairey Aviation Company

Fairey Aviation Company Limited var en britisk fly som eksisterte i første halvdel av 1900-tallet. Selskapet hadde sine baser i Hayes,  London,  Heaton Chapel og  Manchester. Selskapet var kjent for bygging av et stort antall viktige militærfly, inklusive the Fairey III familien, Swordfish, Fairey Firefly og Gannet. Det var sterkt tilstedeværende i forbindelse med marinens fly for hangarskip, men bygde også  bombefly for RAF.]
Etter andre verdenskrig gikk man over til andre mekaniske produkter og båtbygging. Flyproduksjonen ble tatt over av Westland Aircraft i 1960. 
Som følge av en serie med sammenslutninger og overføringer er den viktigste etterfølger  WFEL (tidligere Williams Fairey Engineering Limited) som bygger mobile og flyttbare broer. 
Et notabelt Hayes-bygget fly sent på 1930-tallet, og under andre verdenskrig var Swordfish. I 1957, bygde de prototypen til Fairey Rotodyne, et vertikal takeoff fly (VTO) ble bygget av Hayes. Etter sammenslutningen med Westland Helicopters, ble det bygget helikoptre slike som Westland Wasp ble bygget hos Hayes på 1960-tallet.
Ullevålsleiren

Ullevålsleiren var en brakkeleir i Oslo med tyske SS-soldater og sovjetiske krigsfanger under andre verdenskrig. Den var plassert mellom Rektorhaugen,  Konvallveien og Store ringvei i Sogn Hageby. Leiren var en underavdeling av Stalag 303 som var plassert på Jørstadmoen, Lillehammer.
Organisation Todt var en del av leiren. De engasjerte en rekke nordmenn til militære utbyggingsarbeider. Leiren var bygd opp av over 20 grønne trebrakker. De såkalte «tyskerbrakkene» var en type bygning som hadde stor utbredelse i alle tyske leire, og ble i stor grad brukt som innkvartering, nyttebygg for lager og verksteder. Disse enetasjes bygningene, gjerne med smårutete vinduer, er det folk oftest forbinder med begrepet «tyskerbrakke». I deler av leiren var russiske krigsfanger stuvet sammen i trange brakker, der de nærmest ble holdt som slaver for Organisation Todt.
Nærmeste øvelsesfelt strakte seg inntil Rektorhaugen over Rektorhaugen barnehage og ballfeltet mot Store Ringvei. Om sommeren var løvkrattet på Rektorhaugen et kjent tilholdssted for elskovssyke soldater og tyskerjentene.
I mai dagene 1945 flyttet det en vaktbataljon inn i leiren. HM Kongens Garde gjenoppstod som en slik vaktbataljon med navnet gardebataljonen. Gardebataljonen flyttet høsten 1945 til Huseby leir på Hovseter. Brakkene ble brukt til boliger etter krigen. Mange av de som bodde der var av engelsk/skotsk avstamning. Norske soldater som var stasjonert i Storbritannia under krigen, og som giftet seg der fikk leilighet i leiren via Nortraship.
Rester etter leiren kan fremdeles sees bla:

Kommandantboligen som i dag er Konvallveien 5.

En kjellerbunker som i dag ligger under Konvallveien 13.

Avlusningshuset som i dag er annekset til Konvallveien 21.
Kart over leiren fra 1954
Leon Goretzka

Landslaget

Den 8. mai 2014 ble han tatt ut i den tyske bruttotroppen til VM-2014 i Brasil, men han kom ikke videre til 23-mannstroppen.
Han tok sølv under Sommer-OL 2016.
Han ble tatt ut i Tysklands tropp til FIFA Confederations Cup 2017 i Russland. Han ble også turneringens toppscorer sammen med lagkameratene Timo Werner og Lars Stindl.
19. juni 2017 scoret han sitt første landslagsmål for Tyskland mot Australia.
Han ble tatt ut i Tysklands tropp til VM i fotball 2018 i Russland.
Shadow of the Colossus (2018)

Spillet

Spillet ligner veldig originalspillet i måten det spilles gjennom på. Man prosesserer gjennom spillet i klare skritt, ved å bekjempe en koloss av gangen. Man starter spillet sentralt i et stort landskap, og man skal finne en koloss, bekjempet den, og repetere dette til alle 16 kolossene er bekjempet. De fleste kolossene befinner seg i fjerne områder, som for eksempel på toppen av klipper eller inne i gamle ruiner.
Spilleren kan velge mellom flere grafikkmoduser i denne nyutgaven. På en vanlig PlayStation 4, kjører spillet 1080p 30 FPS. På en PlayStation 4 Pro, kan man velge mellom å kjøre spillet i 1440p (oppskalert til 4K) 30 FPS, eller 1080p 60 FPS.

Utvikling

Sony annonserte en nyutgave av Shadow of the Colossus til PlayStation 4 under Electronic Entertainment Expo i 2017. Denne versjonen er utviklet av Bluepoint Games, som også utviklet nyutgaven til PlayStation 3. Det var Bluepoint Games ide å nylage spillet til den nye konsollgenerasjonen, og etter å ha snakket med Sony Japan begynte utviklingen. I et intervju med Game Informer fortalte Bluepoint Gamess produsent Randall Lowe og teknisk direktør Peter Dalton at originalspillet var på mange av de ansattes lister over beste videospill noen sinne.
Utviklerne nylagde grafikken til spillet fra bunn av, men kjernen i spillet forblir den samme sammenlignet med originalspillet, utenom det nye kontrolleroppsettet. Spillet bruker samme kodebase som det originale PlayStation 2-spillet.
Spillet ble sluppet ut 6. februar 2018 i Nord-Amerika, 7. februar i PAL-regionene og 8. februar i Japan.
Federica Montseny

Ungdom

Federica Montseny foreldre var redaktører av det anarkistiske tidsskriftet La Revista Blanca (norsk: Det hvite magasinet) 1898-1905. Senere etablerte de et forlag som spesialiserte seg på libertariansk litteratur.
Som ungdom ble Montseny medlem av den anarkistiske fagbevegelsen Confederación Nacional del Trabajo (CNT). Hun skrev for publikasjoner som Solidaridad Obrera, Tierra y Libertad og Nueva Senda. I sine skriverier tok hun særlig til orde for kvinnefrigjøring.

Helseminister

Under den kortlevde andre republikken ble Montseny utnevnt til helseminister i Francisco Largo Caballero koalisjonsregjering av 1936. Hun ble dermed Spanias første kvinnelige minister. Montseny rakk blant annet innføre en lov som legaliserte abort, samt å reformere spansk seksualundervisning, men dette ble reversert da Fransisco Franco kom til makten ved borgerkrigens slutt.

Eksil

Mot slutten av den spanske borgerkrigen rømte Montseny til Frankrike. Hun ledet CNT fra sitt eksil inntil hun ble arrestert i 1942. Hun satt fengslet under annen verdenskrig og ble ikke løslatt før etter frigjøringen av Frankrike i 1944.
Selv etter Franco-fascismens fall ble Montseny boende i Toulouse i Frankrike og utga den anarkistiske avisen L’Espoir. I 1987 utga hun sin selvbiografi Mis primeros cuarenta años (Norsk: Mine første førti år).
Veitvet Sportsklubb

Historikk

Klubbens bakgrunn går tilbake til 1955 og etableringen av Veitvet Idrettslag. Veitvet IL slo seg i 1985 sammen med Refstad Idrettslag (stiftet 1955) til Refstad-Veitvet Idrettslag.
Tizita

Tizita er en type sang i etiopisk og eritreisk musikk. Denne stilarten har blitt sammenlignet med blues.
Azmari-sangere fremfører tizita-musikk. Moderne etiopiske musikere som er kjent for sanger i denne stilen inkluderer Aster Aweke, Bezawork Asfaw, Teddy Afro og Mahmoud Ahmed.
Billbarrellus

Utseende

En liten til middelsstor, avlang, matt brun praktbille. Oversiden er fint og tett hårete. Pannen er ikke innskåret mellom fasettøynene, antennene korte og sagtakkede fra det fjerde leddet. Pronotum er avrundet, litt bredere enn dekkvingene, som er en tanke innsnevrede i midten.

Utbredelse

Arten lever i Kenya.
Tallberget

Tallberget er en ås i bydel Østensjø i Oslo. Den ligger vest for Østensjøvannet, ikke langt unna Abildsø og Manglerud. Navnet kommer fra norrønt tall, «furu». 
På toppen av åsen, rett syd for Manglerud videregående skole, ligger et gravfelt fra jernalderen. Her finnes fem graver, som bærer tydelig preg av å ha blitt plyndret. Gjennom gravfeltet går en oldtidsvei. Gravfeltet er fredet i henhold til lov om kulturminner.
På østsiden av turveien igjennom åsen sees store flyttblokker.
Davao del Sur

Politisk inndeling

Davao del Sur er delt i 2 "cities" (bykommuner) og 20 "municipalities" (landkommuner).
Terrorangrepet i Lahore 27. mars 2016

Angrepet

Henimot kl. 18.30 lokal tid sprang bomben nær hovedinngangen til Gulshan-e-Iqbal-parken, rett ved en lekeplass for barn. Parken var på dette tidspunkt fullt av besøkende - så fullt at det ikke var lett for flere å komme seg inn på den aktuelle siden av parken. Her var det på denne tid mange fra Pakistans kristne minoritet, og de hadde forsamlet seg der for å fortsette feiringen av påskehøytiden. Det var imidlerid også muslimer i mengden. Det kan synes som et flertall av de rammede var muslimer.
Etter eksplosjonen brøt det ut panikk. Vitner sa at kroppdeler av barn føk i alle retninger. Eksplosjonen var så kraftig at mange kropper ble slynget opp i luften. Eksplosjonen kunne høres mange kilometer unna. I nabolaget var lydstyrken øredøvende.
De fleste sårede ble bragt til Jinnah Hospital, Lahores største sykehus. Ettersom det ikke var nok ambulanser tilgjengelig - det ble sendt ut 23 sykebiler - ble det tatt i bruk taxier og rickshaws for transporten av sårede. Politiet bekreftet etter kort tid at det dreide seg om et selvmordsangrep.
Etter angrepet erklærte Jamaat-ul-Ahrar, en gruppe affiliert til paraplygrupperingen en Tehreek-e-Taliban Pakistan, at de stod bak angrepet og at det var de kristne som var målet; videre at flere angrep ville følge.
Den pakistanske statsminister Nawaz Sharif fordømte angrepet og forsikret om det pakistanske samfunns besluttsomhet i kampen mot terror. Provinsregjeringen for Punjab, som Lahore er hovedstad for, utropte en tredagers sørgeperiode.

Terror mot kristne og andre religiøse minoriteter

Terrorhandlinger og andre angrep på religiøse minoriteter (kristne, hinduer, amaddiya og andre) er ingen sjeldenhet i Pakistan, som erklærte seg som islamsk republikk i 1956. Omtrent ett år før dette angrepet var den 15. mars 2015 en katolsk kirke i Lahore og en annen kirke blitt bombet, med ti dødsofre. Ved et bombeangrep i Peshawar 22. september 2013 på Allehelgenskirken der ble 78 mennesker drept.
Göreme

Göreme (uttales [ˈɟøɾeme]; gresk: Κόραμα, Kòrama) er en by i Kappadokia i Nevşehir-provinsen i det sentrale Anatolia i Tyrkia. Byen har en befolkning på rundt 2 000 personer, og er sentrum for turismen i Kappadokia. Rundt byen ligger merkelige steinformasjoner der erosjonen har slitt bort den myke tuffen, samtidig som det ligger en topp av hardere bergarter øverst. Ved byen ligger Göreme nasjonalpark, som ble ført opp på UNESCOS verdensarvliste i 1985.
Tidligere navn på byen har vært Korama, Matiana, Maccan eller Machan og Avcilar.
Kirkenes Verdensråd

Kirkenes Verdensråd (KV) (eng.: World Council of Churches) er verdens største økumeniske organisasjon. Over 340 kirkesamfunn er medlem i KV, med omkring 550 millioner kristne i mer enn 120 land. Hovedkvarteret ligger i Genève, Sveits. Generalsekretær er for tiden Olav Fykse Tveit.
Nesten alle østlig-ortodokse kirker, en rekke protestantiske kirker (Den anglikanske kirke, en del baptister, mange lutherske, reformerte og metodistkirker) og et bredt utvalg andre uavhengige kirker er medlem av KV.
Verdens største kirkesamfunn, Den katolske kirke, er imidlertid ikke medlem. De siste tiårene har Den katolske kirke imidlertid hatt et nært samarbeid med KV, og sender observatører til alle større KV-konferanser. Og Det pavelige råd for fremme av kristen enhet, under Den romerske kurie, utvelger 12 fullverdige medlemmer til KVs Faith and Order Commission.
I desember 2010 hadde generalsekretær Olav Fykse Tveit samtaler med pave Benedict XVI i Vatikanet.
KV har to norske medlemmer: Den norske kirke og Norges Kristne Råd.

Historie

Grunnsteinen til verdensrådet ble egentlig lagt i 1910 ved Verdensmisjonskonferansen i Edinburgh, da misjonsledere under inntrykk av de nasjonale, politiske og økonomiske forholdene i verden, våget å tenke radikalt når det gjaldt å bygge opp et samarbeide mellom kirkesamfunn som kunne fremme den kristne tro. Mange kirkesamfunn ble inspirert av tanken om at kristne skulle sammen utføre kallet om å være en misjonerende religionsenhet. 
Kirkenes Verdensråd ble offisielt opprettet i Amsterdam den 23. august 1948. 147 kirkesamfunn innledet dermed et verdensomspennende samarbeid med det mål å kunne fremme sin enighet om kristendommens grunnvoller.
Samnaun

Samnaun (retoromansk: Samignun) er en kommune og en dal lengst nordøst i den sveitsiske kantonen Graubünden. I vest, nord og øst grenser den til Tirol (Østerrike). I syd grenser Samnaun til Engadin, men har pga. høye fjell ingen direkte forbindelse dit. Kommunen har 800 innbyggere som er fordelt på de fem landsbyene Compatsch, Laret, Plan, Ravaisch og Samnaun. Kommunesenteret ligger på 1846 meter over havet.
Samnaun har i lang tid bare vært tilgjengelig via en vei som fører over østerriksk territorium. Samnaun har derfor vært en funksjonell eksklave av Sveits. Siden 1905 fins det en smal vei også på sveitsisk grunn, men den østerrikske veien er bedre utbygd. For å komplisere grenseforholdene ytterligere, fins det en tyrolsk kommune, Spiss, som inntil 1980 bare var tilgjengelig fra Samnaun. Spiss ligger geografisk sett også i Samnaundalen.
På grunn av den nære kontakten til Tirol har innbyggeren i dalen gitt opp sitt retoromanske språk til fordel for en bairisk dialekt av tysk i løpet av 1700- og 1800-tallet. Samnaun er dermed ved siden av Val Müstair det eneste området i Sveits der det tales en tysk dialekt som ikke er alemannisk.
Vinterturisme er en betydelig inntektskilde. Samnauns skiløyper er knyttet sammen med de i den østerrikske kommunen Ischgl på andre siden av grensen og fjellene.
Det østkaribiske valutarådet

Det østkaribiske valutarådet (Eastern Caribbean Currency Authority – ECCA) er forgjengeren til Den østkaribiske sentralbanken, som er sentralbanken i Den østkaribiske valutaunionen.
Valutarådet ble etablert i 1965, og erstattet av Den østkaribiske sentralbanken i 1983.